Document ID: 32001R1508

32001R1508
L 200/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1508/2001 НА КОМИСИЯТА
от 24 юли 2001 година
за определяне на стандартите за търговия със зрял кромид лук и за изменение на Регламент (ЕИО) № 2213/83
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 911/2001 на Комисията (2), и по-специално член 2, параграф 2 от него,
като има предвид, че:
(1)
Лукът фигурира в приложение I към Регламент (ЕО) № 2200/96 сред продуктите, за които трябва да бъдат приети стандарти. Регламент (ЕИО) № 2213/83 на Комисията от 28 юли 1983 г. относно определяне на стандарти за качество на зрял кромид лук и на цикория-витлуф (3), последно изменен с Регламент (ЕО) № 2390/97 (4), е изменян многократно и вече не осигурява правна яснота.
(2)
С цел внасяне на яснота, правилата относно лука следва да бъдат отделени от тези за останалите продукти, предмет на Регламент (ЕИО) № 2213/83. Следва съответно да бъдат преработени въпросните правила и да бъде отменено приложение I на Регламент (ЕИО) № 2213/83. За тази цел и поради причини, свързани с прозрачността на световния пазар, следва да се вземе предвид стандартът за лука, препоръчан от Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации (ООН/ИКЕ).
(3)
Прилагането на тези стандарти следва да доведе до отстраняване от пазара на продуктите с незадоволително качество, привеждане на производството в съответствие с изискванията на потребителите и улесняване на търговията на базата на лоялна конкуренция, като по този начин допринесе за подобряване на рентабилността на производството.
(4)
Стандартите са приложими на всички етапи от търговията. Транспортирането на големи разстояния, съхраняването за определено време и различните манипулации, на които се подлагат продуктите, могат да доведат до известни изменения, дължащи се на биологичното развитие на тези продукти или на нетрайния им характер. Следва да се отчитат тези изменения при прилагането на стандартите на етапите от търговията, следващи етапа на експедирането.
(5)
Предвидените в настоящия регламент мерки в съответствие със становището на Управителния комитет по пресни плодове и зеленчуци.
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия с лук, включен в код по КН 0703 10 19, са определени в приложението.
Стандартите се прилагат на всички етапи от търговията, при условията, определени в Регламент (ЕО) № 2200/96.
Въпреки това, на етапите, следващи експедирането, по отношение на предписанията на стандартите продуктите могат да покажат незначителна загуба на свежест и твърдост и незначителни изменения, дължащи се на тяхното развитие и нетрайния им характер.
Член 2
Регламент (ЕИО) № 2213/83 се изменя, както следва:
1.
В заглавието се заличава изразът „на зрял кромид лук и“.
2.
Член 1, параграф 1 се заменя със следното:
„1. Стандартите за търговия с цикория-витлуф, обхваната от код по КН 0705 21 00, са определени в приложението.“.
3.
Приложение I се заличава.
4.
В приложение II заглавието се заменя със следното:
„Приложение“.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент се прилага от 1 януари 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юли 2001 година.

Labels: 3
17